Pogings aangewend om Prasa-huis skoon te maakDipuo Peters, minister van vervoer, het Woensdag die raad van die Passasierspooragentskap van Suid-Afrika (Prasa) met onmiddellike effek ontbind. Dit het in die parlement aan die lig gekom toe Mathabatha Mokonyama, waarnemende direkteur-generaal van die departement, ŉ brief van Peters aan die portefeuljekomiteevergadering voorgehou het. Manny de Freitas, DA-LP, het aan African News Agency gesê sy het haar “kommer uitgespreek oor die drama en swak bestuur” en dat sy die raad “met onmiddellike effek” afgedank het. “Ek het vermoed hierdie ding gaan gebeur. Ek het net nie verwag dit gaan so vinnig gebeur nie.” Die aankondiging kom ná ŉ twee dag lange vergadering van LP’s met die raad van Prasa, die departement van vervoer en Collins Letsoalo, wat as waarnemende uitvoerende hoof van Prasa afgedank is. LP’s van die ANC en die EFF het die raad van Prasa blameer vir die finansiële gemors en gesê hulle is “korrup” en “nutteloos”. Dit grens aan ŉ wonderwerk dat die ANC eindelik stappe gedoen het teen ŉ openbare onderneming en probeer huis skoonmaak waar daar groot wanbestuur voorgekom het. Só sê Anton Alberts, woordvoerder van die VF Plus. Volgens hom het die minister van vervoer werklik geen ander keuse gehad nie as om die raad te ontbind wat hoegenaamd nie in staat was om op enige wyse sinvol te funksioneer nie. “Die groot vraag is met wie hierdie mense vervang gaan word. Gaan daar werklik ŉ verbetering kom? Gegewe die staatskaping- en selfverrykingsatmosfeer wat onder pres. Jaco Zuma posgevat het, is dit moeilik om te sien dat ŉ raad aangestel sal word wat die situasie sal omdraai en erns het met korrupsie. “Die VF Plus sal die situasie deeglik monitor en is saam met alle Suid-Afrikaners hoopvol dat daar tog ŉ verbetering sal kom. Maar net die tyd sal leer of die situasie wel omgedraai kan word en of Prasa enige toekoms het,” sê adv. Alberts.